google/wiki40b huggingface dataset:
Avtalelisens

Avtalelisens er en bestemmelse i åndsverksloven som gir opphavsrettsforvaltningsorganisasjoner hjemmel til å innkreve vederlag fra brukere på vegne av sine opphavsrettsgrupper. Dette er ment å forenkle rettighetsklareringen sammenlignet med om en skulle forholdt seg til en og en opphavsmann. 
Ordningen med avtalelisens ble opprettet med åndsverksloven i 1961, og ga NRK hjemmel for å kringkaste musikk etter avtale med TONO. I 1979 ble dette utvidet til å omfatte fotokopiering i skoleverket, med Kopinor som avtalepartner. Senere utvidelser har hjemlet videresending av kringkastingssignaler i kabel-TV-anlegg, fotokopiering internt i virksomheter, framstilling av eksemplarer for funksjonshemmende, og eksemplarfremstilling til bruk i museer, o.l.
En avtalelisens etableres ved at det inngås en avtale mellom de som ønsker å utnytte en spesiell type verk og en representativ organisasjon for opphavsmennene innen den aktuelle kategori. Dersom en slik avtale blir inngått binder den også opphavsmennene innen kategorien som ikke er medlem av organisasjonen. Avtalelisenser innebærer at den aktuelle organisasjonen mottar et visst vederlag (som avtales mellom partene) for hver gang et verk blir fremført (evt. for hver eksemplarfremstilling), slik at man slipper å be om tillatelse ved hvert enkelt tilfelle. Vederlaget blir så fordelt av organisasjonen til de opphavsmenn hvis verk har blitt fremført/eksemplar fremstilt.
For å bli godkjent som «representativ organisasjon» av departementet må organisasjonen være opprettet med tanke på å forvalte medlemmenes opphavsrett, og medlemmene må være innforstått med dette. Den må dessuten omfatte «en vesentlig del av opphavsmennene» til verkene innen den aktuelle gruppen som brukes i Norge og at utøvere innenfor den enkelte gruppen som ikke er medlem av sin respektive kunstnerorganisasjon likebehandles med hensyn til fordelingen av disse kollektive midlene. For de uorganiserte opphavsrettshaverne virker en avtalelisens som en tvangslisens.
Det finnes tilsvarende bestemmelser i også de andre nordiske lands opphavsrettsbestemmelser.
Boris Vian

Bakgrunn

Han var født i en familie som hadde god økonomi og var glad i musikk. Navnet fikk han etter operaen Boris Godunov. Boris hadde en medfødt hjertefeil som gjorde at han fikk undervisning av en guvernante og ikke gikk i vanlig skole. Faren mistet det meste av sin inntekt ved børskrakket i 1929, og de måtte flytte fra den store villaen i en forstad til Paris. Han ble student og utdannet seg etter hvert til ingeniør og arbeidet en tid på Association francaise de normalisation (Afnor).
Han var en del av vennekretsen til Jean-Paul Sartre og skrev i hans tidsskrift Les Temps Modernes' i en spalte han kalte «En løgners krønike». Men da hans første kone Michelle ble Sartres elskerinne, oppga han det. Han giftet seg senere med danserinnen Ursula Kübler, og kom gjennom henne i kontakt med et miljø som inspirerte ham til å skrive flere librettoer som gav ham en viss litterær suksess under eget navn.

Forfatterskap

Størst suksess fikk han under psevdonymet Vernon Sullivan, Han hadde møtte forleggeren Jean d'Halluin våren 1946 og denne hadde sagt at om ikke forlaget Le Scorpion skulle gå dukken, måtte det gi ut en amerikansk bestselger. Vian sa at han kunne skrive den, hvilket han gjorde under psevdonymet, men oppga seg selv som oversetter. Romanen J'irai cracher sur vos tombes ble skrevet i løpet av sommeren og utgitt høsten 1946 og ble solgt i over 100 000 eksemplarer. Siden skrev han to andre bøker under dette psevdonymet.
Hans debutroman var Vercoquin et le plancton. Den er delvis selvbiografisk og skildrer fornøyelseslivet i Paris etter krigen slutt. Mest verdsatt er trolig L'écume des jours, en hymne til ungdommen som ble en kultroman for flere generasjoner unge lesere. I romanen er Jean Paul Sartre skildret under navnet Jean-Sol Partre som arrangør av en konferanse, Sartre arrangerte mange slike.
Han betegnes som surrealist, og man ser påvirkning av Alfred Jarry og patafysikk.
Hans sangtekst «Le Deserteur» fra 1953 ble til på bakgrunn av den franske krigføringen i Indokina, og er siden blitt en meget brukt antikrigs-hymne i en lang rekke land. Den norske oversettelsen ved André Bjerke har tittelen «Herr president».
Finansdepartementet (India)

Det indiske Finansdepartementet (hindi: वित्त मंत्रालय) er et viktig departement innenfor Indias regjering. Finansdepartementet skal planlegge og iverksette den økonomiske politikken, samordne arbeidet med statsbudsjettet, sørge for at det offentlige får inn skatter og avgifter, samt overvåke og utarbeide regler for tilsyn og virksomhet i finansmarkedene. Finansdepartementet har også ansvar for lovgivning som angår finans, finansinstitusjoner, kapitalmarkeder, samt by- og delstatsøkonomier.
Per april 2010 er Pranab Mukherjee finansminister i India.

Avdelingen for økonomi

Avdelingen er i hovedsak ansvarlig for den økonomiske politikken til den indiske regjeringen.

Avdelingen for inntekter

Avdelingen for inntekter samler inn skatteinntekter og avgifter fra eiendom som eies av eieren. Dersom en person skaffer seg eiendom, vil skatten betales av ham og være eiendomsskatten som kommer under denne avdelingen.

Avdelingen for desinvesteringer

Denne avdelingen, som til å begynne med ble satt opp som et eget departement (Departementet for desinvesteringer, Ministry of Disinvestment) i desember 1999, kom under finansdepartementet i mai 2004. Siden den gang har det vært en avdeling av finansdepartementet. Avdelingen tok alle oppgavene til det tidligere departementet, som hadde ansvar for systematisk og politisk tilnærming til desinvestering og privatisering av offentlige tjenester.
Bjarne Rise

Bakgrunn

Bjarne Rise var født i Minneapolis, USA av norske foreldre. Da han var fem år gammel, flyttet familien tilbake til hjembygda Oppdal hvor han hadde sin oppvekst. Høsten 1925 flyttet han til Oslo hvor han først gikk på Kunst- og Håndverkskolen. Etter det studerte han ved Statens kunstakademi først i 1927 og i 1932/33 med Axel Revold senere, i 1935/36 med Georg Jacobsen. Han var også en tid, etter avsluttet studium ved Kunstakademiet, elev hos Aksel Jørgensen ved Kunstakademiet i København

Stil

Kunstneren Bjarne Rise regnes som Norges første surrealist. Periodevis dyrket han abstraksjonen men stort sett har hans kunst figurativ karakter. Både landskap, figurbilder og stilleben uttrykker en myk lyrisk følelse gjennom en lys koloritt og en bevisst konstruktiv oppbygging noe som viser påvirkningen fra Georg Jacobsen. Han var også påvirket av den danske maleren Vilhelm Bjerke Petersen.

Arbeider

Rise er best kjent for sine altertavler og trerelieffer bl.a. altertavlene i Follafoss kirke, (1955), Fagerhaug kirke, (1960) og Ringkollen kapell, 1981), og kalkmalerier i Glomfjord kirke, 1957). I tillegg til malerier og trerelieffer arbeidet han med billedtepper. Nasjonalmuseet/Nasjonalgalleriet i Oslo eier et trerelieff og 8 malerier av ham. I 1955 utga han en bok om kunstneren Jean Heiberg.
Eugen Habermann

Tidlige år

Eugen Habermann studerte ved det polytekniske instituttet i Riga fra 1902 til 1905, og fra 1906 til 1909 ved det tekniske universitetet i Dresden. Fra 1909 til 1912 arbeidet han i Dresden, 1910–11 i Liepāja og fra 1913 i Tallinn.
I 1913 ledet Habermann byggingen av konsert- og operahuset Rahvusooper Estonia. Fra 1914 til 1923 arbeidet han som Tallinns byarkitekt. I tillegg hadde han fra 1922 til 1932 en ledende stilling i tilknytning til sitt fag i det estiske innenriksdepartementet. 1922–32 var Habermann også leder for det estiske arkitektforbundet, Eesti Arhitektide Ühing.
Voyager 2

Jupiter

Voyager 2 var den fjerde romsonden som besøkte Jupiter i juli 1979.
Voyager 2 passerte kjempeplaneten på det nærmeste 9. juli 1979, og var da bare 570 000 km fra Jupiters skytopper.
De to Voyager-romsondene gjorde flere viktige observasjoner av Jupiter og månene dens. De mest oppsiktsvekkende var eksistensen av vulkaner på Io, noe som ikke hadde vært observert fra Jorden, eller av romsondene Pioneer 10 or 11.

Saturn

Passeringen av Jupiter var en stor suksess, og romsonden fortsatte videre for å besøke Saturn. Voyager 2 ble dermed også den andre romsonden som besøkte Saturn. Voyager 2 passerte Saturn i november 1981. Romsonden oppdaget observerte temperaturen på Saturn, og fant at den høyeste temperaturen er 70 Kelvin (-203 C).
Voyager 2 har bidradd til å oppdage flere måner rundt gasskjempen som tidligere var ukjent, blant disse er Pan (oppdaget på bilder fra romsonden i 1990).

Uranus

Voyager 2 ble den første romsonden som besøkte Uranus. Voyager 2 passerte planeten 24. januar 1986. Romsonden oppdaget 10 ukjente måner (blant annet Puck), og observerte det til da ukjente ringsystemet rundt planeten.

Neptun

Voyager 2 ble også den første romsonden som besøkte Neptun. Voyager 2 passerte planeten 25. august 1989. Romsonden oppdaget 6 ukjente måner (bl. a. Naiad, Thalassa, Despina, Galatea og Proteus) og Neptuns mørke flekker. Disse har siden forsvunnet, ifølge observasjoner av romteleskopet Hubble.

Interstellar ferd

Det er estimert at begge Voyager-romsondene vil ha tilstrekkelig elektrisk kraft til at i alle fall noen instrumenter fungerer tilfredsstillende helt fram til 2020.

Avstand fra jorden

I desember 2005 var Voyager 2 78,4 AE fra solen. Den 9. mai 2008 hadde denne avstanden økt til 85,84 AE, mens i september 2012 var avstanden 99,5 AE.

Nåværende posisjon

Både Voyager 1 og Voyager 2 er i heliosfæren, en «boble» i verdensrommet som Solen dominerer. 30. august 2007 passerte Voyager 2 området som kalles «termination shock», et område der solvinden raskt sakter farten fra snittet på 300–700 km/s, og blir tettere og varmere.
Voyager 2 var i April 2006 på −52.51° deklinasjon og 19.775 hrs «right ascension», noe som ga det en plassering på stjernehimmelen i konstellasjonen Telescopium.
9. september 2012 var Voyager 2 99,1 AE fra jorden og 99,5 AE fra Solen, og den forflytter seg med 15,436 km/s (relativ til Solen). I løpet av et år forflytter den seg ca. 3,256 AE.

Sporing

NASA fortsetter å spore Voyager 2 ved hjelp av Deep Space Network stasjoner – et verdensomspennende nettverk av antenner.
Falkonett

Falkonett var en lett, finkalibret kanon som ble utviklet i middelalderen. Den var særlig mye brukt på 1600-tallet for å forsvare fyrskip. Prosjektilene veide omtrent 1 kg, og falkonetten kunne også skyte kardesker.
Buick Invitational 2006

Buick Invitational 2006 var en golfturnering på PGA-touren som ble arrangert på Torrey Pines Golf Course i San Diego, California, 23. til 29. januar 2006. Tiger Woods forsvarte tittelen fra 2005 og vant turneringen for fjerde gang, etter omspill med José María Olazábal og Nathan Green. Henrik Bjørnstad endte på delt 10.-plass.
Buick Invitational spilles hvert år som del av West Coast Swing på PGA-touren. Turneringen ble opprettet som San Diego Open i 1952 og ble spilt på fem forskjellige baner de neste 15 årene før den fant sitt permanente hjem i Torrey Pines i 1968.
I 2006 deltok 155 profesjonelle spillere og én amatør. Premiepotten var 5 100 000 dollar og vinneren fikk 968 000 dollar. De to første dagene ble det spilt på Torrey Pines' to baner, North Course (6874 yards, par 72) og South Course (7607 yards, par 72); etter cutten spilles det kun på South Course.

Første runde

Tiger Woods slo ut på første runde torsdag 08.48 lokal tid, sammen med Stuart Appleby og Sergio Garcia. Denne gruppen begynte på 10. hull på North Course. Woods gikk 1 under par etter fem birdier og fire bogeyer. Henrik Bjørnstad spilte sammen med australierne Nathan Green og David McKenzie, klokken 09.24 på 1. hull på North Course. Han gikk fire under par etter fem birdier og én bogey. Brandt Jobe og Thomas Levet delte ledelsen på syv under par.

Annen runde

Annen runde spilte både Woods og Bjørnstad på South Course, som er antatt vanskeligere enn North Course. For Woods ble det nok en dag med ustabilt spill: han hadde fem birdies, tre bogeys og én eagle. Han spilte seg dermed opp til delt 22.-plass. Bjørnstad gikk på par og lå på delt 30.-plass etter runden, mens Jesper Parnevik gikk nok en runde fem under par, og lå med det på delt annenplass før lørdagen. Brandt Jobe lå alene i ledelsen på tolv under par. 82 spillere klarte cuten, som gikk på én under par.

Tredje runde

Bjørnstad spilte i første gruppe på hull 1, med Nick Watney og Charley Hoffman, 08.03 lokal tid (17.03 norsk tid).

Fjerde runde

Turneringens siste runde ble svært spennende. Etter halvspilt runde lå Henrik Bjørnstad fire under par for dagen, og var alene i ledelsen. Han gikk imidlertid de siste ni hullene tre over par, og endte til slutt på en delt 10.-plass, sammen med blant andre Jesper Parnevik. Tiger Woods spilte sin runde på par. Det samme gjorde José María Olazábal, og sammen med nykommeren Nathan Green, som hadde gått tre under par, lå disse likt på ti under par etter fire runder. På det første omspillshullet (det 18.) spilte Woods og Olazábal likt, mens Green fikk bogey og røk ut av omspillet. På det andre omspillshullet (det 16.) avgjorde Tiger Woods turneringen ved å sette par, mens Olazábal fikk bogey. Woods, som spilte sin første turnering for året, vant dermed Buick Invitational for fjerde gang, og forsvarte samtidig tittelen fra året før.
Bordtennis under Stillehavslekene 1975

Bordtennis under Stillehavslekene  1975. Bordtennis var en av flere sporter som var med i de femte Stillehavslekene som ble arrangert i Guam i perioden 1. til 10. august 1975. Det var femte gangen som bordtennis ar med på programmet under stillehavslekene. Det var sju øvelser, individuell, double og lagkonkurranse for både menn og kvinner og en mixeddobleturnering.
Eadric

Etymologi

Navneleddet ead har opprinnelse i germanske *auþa, «eiendom». Den norrøne formen av leddet er auðr. Navneleddet ric har opprinnelse i keltiske rix, «hersker, konge», og urgermanske *rīkia, «mektig, rik». Den tilsvarende latinske formen er rex. Den norrøne formen av navneleddet er ríkr.
Prespasjøen

Historie

På 1100-tallet bygde den bulgarske tsaren Samuil en festning og en kirke for St. Achillios på ei øy kalt Agios Achillios i Den lille Prespasjøen, på den greske sida av grensa. Den største øya i Den store Prespasjøen ligger på den makedonske siden og heter Golem Grad («Stor by»). Den er mye større enn den andre øya Mali Grad («Liten by») og her ligger ruinene etter et kloster for St. Peter fra 1300-tallet. I dag er det ingen som bor på øyene. 
Den store Prespasjøen ligger 150 m høyere enn Ohridsjøen, som ligger omtrent 10 km mot nordvest. Vannet i Prespasjøen siver gjennom bunnen av innsjøen og via underjordiske kanaler i karstbergarten og ut i Ohridsjøen. Dette er hovedkilden av vannet for Ohridsjøen. 
I mange år var den greske delen av områdene rundt Prespasjøene ikke befolket siden det var et militært område. Det var mange kamper her under den greske borgerkrigen, og mye av lokalbefolkningen rømte for å unngå fattigdom og politisk strid. Området var lite utviklet fram til 1970-tallet, da turister begynte å trekke til området. 
Det går flere vandrehistorier om at det finnes et «monster» i sjøen.

Transnasjonal nasjonalpark

Både Ohridsjøen og Prespasjøen har en sjelden fauna og flora, og i 2000 ble området en transnasjonal nasjonalpark. 
Det er kun kjent 11 fisker med opphav fra sjøen, men ni av disse er endemiske: Alburnoides prespensis, Alburnus belvica, Barbus prespensis, Chondrostoma prespense, Cobitis meridionalis, Pelasgus prespensis, Rutilus prespensis, Salmo peristericus and Squalius prespensis.
Området har også mange fugler.
Den største byen i området rundt Prespasjøene er Resen i Nord-Makedonia.
Haraldvollen

Haraldvollen er et kurs/konferansesenter, som deler av året drives som leirskole i Målselv kommune i indre Troms.
Leirskolen var resultatet av en nasjonal satsing fra Norges Røde Kors på 1960-tallet som førte til etablering av en rekke Røde Kors sentre, hvor Haraldvollen ble det eneste i Nord-Norge. Målgruppa var unge funksjonshemmede. Etter flere års byggetid foretok Kronprinsparet åpningen av anlegget i 1970. Siden da har det skjedd betydelige endringer i driften og det er også foretatt endringer og forbedringer av både bygningsmasse og uteområder.
Haraldvollen er kjent for sine naturskjønne omgivelser, og sitt friluftspregede leirskoletilbud.
Skoleelever fra store deler av Nord-Norge har deltatt på leirskoleoppholdene der. Mange kurs og konferanser arrangeres der av både Røde Kors, bedrifter og det offentlige. På grunn av anleggets egnethet til utendørs/friluftsaktiviteter benyttes Haraldvollen bla til ungdomsleire og ferieopphold i Røde Kors regi. 
Anlegget ligger like ved den lakserike Målselva.
Siden 1990 har Haraldvollen vært eid av Troms Røde Kors.
Bronisław Geremek

Bakgrunn

Bronisław Geremek var av jødisk familie. Hans far ble myrdet i Auschwitz, mens Bronisław og hans mor klarte å unnslippe Warszawagettoen i 1943 og ble holdt skjult av en polsk familie.
Etter andre verdenskrig studerte Geremek ved Universitetet i Warszawa og ved Universitetet i Paris (Sorbonne) hvor han tok en doktorgrad i kulturhistorie og middelalderhistorie, Geremek arbeidet så ved det polske vitenskapsakademi fra 1955 til 1985.

Politiker

Geremek meldte seg inn i det polske kommunistpartiet i 1950, han meldte seg imidlertid ut i protest etter Warszawapaktens invasjon av Tsjekkoslovakia. Utover på 1970-tallet var Geremek en av de ledende innen den polske demokratiske opposisjonen. I 1980 var Geremek en viktig rådgiver for Lech Wałęsa, lederen for den uavhengige fagforeningen Solidaritet. Etter erklæring om unntakstilstand og forbud mot Solidaritet i desember 1981 ble Geremek internert i et år.
Geremek fortsatte arbeidet for Solidaritet utover på 1980-tallet og i 1989 spilte han en viktig rolle ved de første demokratiske valg i Polen og avviklingen av ettpartistaten og han var en av grunnleggerne av det politiske partiet Demokratisk union.
Geremek mottok i 1998 Karlsprisen og i 2002 Den hvite ørns orden fra Polens president. I 2002 ble han også utnevnt til Den tyske ordenen  Pour le Mérite für Wissenschaften und Künste.
Da Polen ble medlem av EU i 2004 ble Geremek valgt til Europaparlamentet for Unia Wolności. Han ble samme år den liberale gruppen ELDRs kandidat til posten som parlamentets ordfører, men tapte valget til fordel for Josep Borrell Fontelles. I 2007 krevde den polske regjeringen at han skulle bli fratatt sin plass i parlamentet fordi han hadde å redegjøre for sine forbindelser med det tidligere kommunistregimet, noe som man innen visse yrkesgrupper i Polen er forpliktet til å gjøre. Han fikk imidlertid støtte fra alle de større partigruppene i parlamentet.
Geremek omkom 13. juli 2008 i en bilulykke på vei til et møte i EU-parlamentet.
Han ble gravlagt på Powązki-kirkegården i Warszawa.
ACF Fiorentina

Historie

Fiorentina spilte første gang i Serie A sesongen 1931–32 og var med unntak av sesongene 38–39 og 93–94 i toppdivisjonen helt til 2002.
I 2002 ble A. C. Fiorentina slått konkurs. Nye investorer opprettet snart selskapet A. C. Fiorentina 1926 Florentia Viola og laget Florentia Viola som ble innskrevet i Serie C2. Senere ble Fiorentina-navnet, sammen med rettighetene til klubbsymbolene og klubbens trofeer, kjøpt tilbake. Etter seier i Serie C2 ble A. C. F. Fiorentina flyttet fra Serie C1 til Serie B på grunn av «sportslige meritter» og utvidelsen av Serie B fra 20 til 24 lag. I 2004 rykket Fiorentina opp igjen til Serie A etter å ha spilt kvalifiseringskamp mot Perugia.
Sesongen 2005–2006 kvalifiserte i utgangspunktet Fiorentina seg for Mesterligaen etter å ha blitt nummer fire i serie A. Spissen Luca Toni satte ny klubbrekord for antall scoringer i serien på en sesong med 31 mål, det høyeste antall mål scoret av en spiller i Serie A siden 1959.
Gleden over triumfen ble imidlertid dempet da Fiorentina, som en av flere klubber ble tiltalt i forbindelse med mistanke om kampfiksing under sesongen 2004–2005. Klubbens eier, Diego Della Valle og hans bror, styreleder Andrea Della Valle, var også blant de tiltalte.
Den endelige straffen til Fiorentina etter flere runder i idrettens rettssystem var å bli fratatt 30 poeng for sesongen 2005–06 og 15 poeng i sesongen 2006–07. Laget endte sesongen på 5.-plass. I 2008-09 endte Fiorentina på 4.-plass etter å ha kommet foran Genoa CFC ved hjelp av innbyrdes oppgjør.
Paul Whitehouse

Fjernsyn

Whitehouse har jobbet fortrinnsvis for BBC, først som manusforfatter, deretter som skuespiller i show som Harry Enfield's Television Programme, hvor han utviklet et utall figurer, inkludert «Mike Smash» i Smashie and Nicey. I 1994 utvidet hans berømmelse seg, da han ble en del av skuespillerstaben i The Fast Show, hvor han spilte sammen med sin gamle venn fra universitetet, Charlie Higson. 
I 2001 og 2002 skrev og spilte Whitehouse i to serier av komedie-dramaet Happiness for BBC, hvor han spilte en voice-over-skuespiller i midtlivskrise.
I den senere tid har Whitehouse skrevet, produsert og opptrådt sammen med Chris Langham) i komedie-dramaet Help (2005), også dette for BBC. I dette showet innehar han 25 forskjellige roller, alle pasienter hos Langhams psykoterapeut, unntatt én, hvor han spiller Langhams psykoterapeuts psykoterapeut.
Pitch Perfect

Om filmen

Filmen hadde norsk premiere 22. mars 2012. En oppfølger, Pitch Perfect 2, ble utgitt i 2015.

Handling

Beca (Anna Kendrick) er en førsteårselev ved Barden University. På dette universitetet har korgrupper en særlig høy status, og etter siste års fiasko må The Barden Bellas, en gruppe utelukkende for jenter, hente inn friskt blod. Blant dem som blir rekruttert er Beca, som er en lovende DJ som egentlig ikke er interessert i collegelivet. Men når hun møter Jesse (Skylar Astin), en av medlemmene i den rivaliserende guttegruppa, ser Beca det som sin personlige oppgave å gjøre The Barden Bellas til en bedre korgruppe.
Brakkebaroner

Brakkebaroner var en folkelig betegnelse på norske forretningsfolk som stod for bygging av anlegg for den tyske okkupasjonsmakten under andre verdenskrig.
Etter angrepet på Norge i 1940 var det i flere år gode tider i bygge- og anleggsbransjen og i trelastindustrien, og i perioden 1940-42 ble omsetningen i disse bransjene fordoblet. Også luftfart-, jernbane- og veinett ble bygget ut på oppdrag fra tyske militære myndigheter, og mellom 100 000 og 150 000 nordmenn arbeidet for brakkebaronene. Oppsvinget i disse bransjene var faktisk den viktigste grunnen til at massearbeidsløsheten fra 1920- og 1930-tallet forsvant.
I landssvikoppgjøret etter krigen ble omtrent 16 000 nordmenn etterforsket for økonomisk landssvik, og omtrent 20 % av disse ble straffet. Dette var et lavt antall sammenlignet med de som ble straffet for ideologisk landssvik (medlemskap i N.S. o.l.), og brakkebaronene ble alt i alt relativt mildt behandlet i rettsvesenet. Totalt ble 3355 personer straffet som krigsprofitører, av disse fikk 777 fengselsstraff eller tvangsarbeid, mens omtrent to tredjedeler slapp unna med bøter.
Norges første frimerke

Norges første frimerke ble utgitt den 1. januar 1855. Samtidig ble det innført 4 skillings enhetsporto innenfor Norges grenser. Motivet var Norges riksvåpen uten landets navn, og var tegnet av Nils Andreas Harbou Zarbell. Utagget. Opplag 2 018 200. Ark a 200 (oppdelt i 4 felt a 50). Vannmerke: løve med Olavsbile.
Et frimerke på arket har fått en feil på den ene av løvens føtter. Dette merket har oppnådde høy pris på frimerkeauksjoner.
Düsseldorfer EG

Düsseldorfer EG (DEG), mellom 2001 og 2012 DEG Metro Stars, er en tysk ishockeyklubb fra Düsseldorf som spiller i Deutsche Eishockey Liga.
Klubben har blitt tysk mester åtte ganger; i 1967, 1972, 1975, 1990, 1991, 1992, 1993 og 1996.
Amanalco

Amanalco otomi: N'dabi) er en landsby og en kommune vest i den meksikanske delstaten México. Den har 20 343 innbyggere (2005) og et areal på 219,49 km².
Navnet Amanalco er nahuatl og betyr «Nær en innsjø».